През 917 г. сръбският принц Петър Гойникович, който е съюзник на българския цар, открито сменя страните и подкрепя византийците. Тази опасност, грозяща държавата отстрани, изиграва важна роля в отлагането на напредването към Константинопол след ударната победа при Ахелой. През есента на същата година Симеон предприема наказателен поход срещу сърбите като българските войски са водени от Теодор Сигрица и Мармаис. Те убеждават Петър Гойникович да се срещне с тях, пленяват го и го изпращат в Преслав. Назначават братовчед му Павел Бранович за следващ владетел на Рашка, но три години по-късно той също погазва съюза си с България. Мармаис го сменя със Захарий Първославлиевич, но през 924 г. той също започва враждебни действия против България. Мармаис и Сигрица повеждат малка войска срещу него, но биват победени и убити, а главите им – изпратени на византийците.